Պատրիարքարանէն ներս վերջին օրերուն ծագած տագնապէն վերջ, այս առաւօտեան այգաբացը յարաբերաբար աւելի լաւատես եղաւ թրքահայութեան տեսակէտէ։ Այս առումով արդար գնահատանքի արժանի են՝ Տ. Արամ Արք. Աթէշեան եւ Տ. Սահակ Եպսկ. Մաշալեան, որոնք արդարացուցին ակնկալութիւնները։ Անոնց համերաշխութիւնը անհրաժեշտ նախապայման մըն է՝ պատրիարքական ընտրութեան երթալու համար։ Այդ համերաշխութիւնը երէկ ապահովուեցաւ Պետրոս Շիրինօղլուի կողմէ պատրաստուած ենթագետնի մը վրայ։ Ան մանրակրկիտ հաշուի առաւ բոլոր գործօնները եւ նպատակասլաց հետեւութիւններով ձեւաւորեց այդ ենթագետինը։ Հետեւաբար, բարձր գնահատանքով պէտք է արձանագրել իր կողմէ ներդրուած ջանքն ու եռանդը։